Κανονισμός (ΕΚ) αριθ. 308/2003 της Επιτροπής

της 18ης Φεβρουαρίου 2003

για τον καθορισμό ορισμένων ενδεικτικών ποσοτήτων και ατομικών ανωτάτων ορίων για την έκδοση πιστοποιητικών κατά την εισαγωγή μπανάνας στην Κοινότητα για το δεύτερο τρίμηνο του έτους 2003, στο πλαίσιο των δασμολογικών ποσοστώσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 2587/2001(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/01 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε τελευταία από τον κανονισμό (ΕΚ) αριθ. 349/2002(4), προέβλεψε στο άρθρο 14 παράγραφος 1 τη δυνατότητα καθορισμού μιας ενδεικτικής ποσότητας, η οποία εκφράζεται με ενιαίο ποσοστό των διαθέσιμων ποσοτήτων για κάθε μία από τις δασμολογικές ποσοστώσεις, για την έκδοση των πιστοποιητικών εισαγωγής για κάθε ένα από τα τρία πρώτα τρίμηνα του έτους.

(2) Η ανάλυση των στοιχείων που αφορούν αφενός τις ποσότητες μπανάνας που διατέθηκαν στο εμπόριο το 2002 και, ειδικότερα, τις πραγματικές εισαγωγές κυρίως κατά τη διάρκεια του δευτέρου τριμήνου, και αφετέρου τις προοπτικές εφοδιασμού και κατανάλωσης της κοινοτικής αγοράς κατά τη διάρκεια του εν λόγω δευτέρου τριμήνου του έτους 2003, οδηγεί στον καθορισμό, των ενδεικτικών ποσοτήτων για τις δασμολογικές ποσοστώσεις A, B και C, ώστε να εξασφαλισθεί ικανοποιητικός εφοδιασμός της Κοινότητας και να συνεχισθεί η ροή των εμπορικών ρευμάτων μεταξύ της αλυσίδας παραγωγής και της αλυσίδας εμπορίας.

(3) Βάσει των ίδιων στοιχείων, σκόπιμο είναι να καθοριστεί η ανώτατη ποσότητα, για την οποία κάθε εμπορευόμενος μπορεί να υποβάλει αίτηση πιστοποιητικού για το δεύτερο τρίμηνο του έτους 2003, για την εφαρμογή του άρθρου 14 παράγραφος 2 του κανονισμού (ΕΚ) αριθ. 896/2001.

(4) Δεδομένου ότι οι διατάξεις του παρόντος κανονισμού πρέπει να αρχίσουν να ισχύουν, πριν από την έναρξη της περιόδου υποβολής των αιτήσεων πιστοποιητικών για το δεύτερο τρίμηνο του έτους 2003, πρέπει να προβλεφθεί η άμεση εφαρμογή του παρόντος κανονισμού.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενδεικτική ποσότητα που αναφέρεται στο άρθρο 14 παράγραφος 1 του κανονισμού (ΕΚ) αριθ. 896/2001, για την εισαγωγή μπανάνας στο πλαίσιο των δασμολογικών ποσοστώσεων που προβλέπονται στο άρθρο 18 του κανονισμού (EOK) αριθ. 404/93 καθορίζεται, για το δεύτερο τρίμηνο 2003, σε 29 % των διαθέσιμων ποσοτήτων για τους παραδοσιακούς και τους μη παραδοσιακούς εμπορευόμενους για τις δασμολογικές ποσοστώσεις A/B και C.

Άρθρο 2

Η επιτρεπομένη ποσότητα που αναφέρεται στο άρθρο 14 παράγραφος 2 του κανονισμού (ΕΚ) αριθ. 896/2001, για την εισαγωγή μπανανών στο πλαίσιο των δασμολογικών ποσοστώσεων που προβλέπονται στο άρθρο 18 του κανονισμού (ΕΟΚ) αριθ. 404/93 καθορίζεται, για το δεύτερο τρίμηνο 2003, σε:

α) 29 % της ποσότητας αναφοράς που προσδιορίζεται κατ' εφαρμογή των άρθρων 4 και 5 του κανονισμού (ΕΚ) αριθ. 896/2001 για τους παραδοσιακούς εμπορευομένους για τις δασμολογικές ποσοστώσεις A/B και C·

β) 29 % της ποσότητας που καθορίστηκε και που τους κοινοποιήθηκε κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 896/2001 για τους μη παραδοσιακούς εμπορευομένους για τις δασμολογικές ποσοστώσεις A/B και C.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Φεβρουαρίου 2003.

Για την Επιτροπή

J. M. Silva Rodríguez

Γενικός Διευθυντής Γεωργίας

(1) ΕΕ L 47 της 25.2.1993, σ. 1.

(2) ΕΕ L 345 της 29.12.2001, σ. 13.

(3) ΕΕ L 126 της 8.5.2001, σ. 6.

(4) ΕΕ L 55 της 26.2.2002, σ. 17.